b'\n_START_ARTICLE_\nImenik bolgarskih kanov\n_START_PARAGRAPH_\nImenik bolgarskih kanov (bolgarsko: \xd0\x98\xd0\xbc\xd0\xb5\xd0\xbd\xd0\xbd\xd0\xb8\xd0\xba \xd0\xbd\xd0\xb0 \xd0\xb1\xd1\x8a\xd0\xbb\xd0\xb3\xd0\xb0\xd1\x80\xd1\x81\xd0\xba\xd0\xb8\xd1\x82\xd0\xb5 \xd1\x85\xd0\xb0\xd0\xbd\xd0\xbe\xd0\xb2\xd0\xb5 [Imennik na b\xc7\x8elgarskite hanove]) je kratek rokopis, ki vsebuje nekaj imen zgodnjih bolgarskih vladarjev, imena njihovih klanov, leta njihovih prihodov na prestol po cikli\xc4\x8dnem prabolgarskem koledarju in skupno dol\xc5\xbeino njihovega vladanja vklju\xc4\x8dno s \xc4\x8dasom sovladanja in dr\xc5\xbeavljanske vojne. Napisan je v stari cerkveni slovan\xc5\xa1\xc4\x8dini, vendar vsebuje veliko prabolgarskih imen in datumskih izrazov._NEWLINE_Imenik je odkril ruski znanstvenik Aleksander Popov leta 1861 med raziskovanjem ruskih letopiscev. Na\xc5\xa1el je celo tri kopije dokumenta. Najstarej\xc5\xa1i je Prepis Uvarova iz 15. stoletja. Druga dva sta Pagodinov in Mosovski prepis iz 16. stoletja. Med njimi je nekaj razlik v \xc4\x8drkovanju imen, vendar so imena kljub temu na splo\xc5\xa1no sprejeta. V nobenem imenu ni srednjeazijskega vladarskega naslova kan. Vladarske naslove imajo samo ustanovitelj (Donavske) Bolgarije Asparuh in njegovih pet prednikov, ki imajo slovanski naslov knez (knjaz).'